Adjunkminister van hoër onderwys slaan vrou toe sy hom 'n 'moffie' noem – praag.co.za
Adjunkminister van hoër onderwys slaan vrou toe sy hom 'n 'moffie' noem
Spotprent van Mduduzi Manana deur John McCann.
Suid-Afrika se adjunkminister van hoër onderwys, Mduduzi Manana, het na bewering Sondagoggend omstreeks halfdrie 'n vrou begin aanrand omdat hulle eers in 'n politieke argument betrokke geraak het en sy hom daarna 'n "moffie" (stibane) genoem het. Die voorval het in die nagklub Cubana in die Cedar Square-winkelsentrum te Fourways, Johannesburg, plaasgevind.
'n Video van die voorval is agterna op sosiale media, waaronder Twitter, geplaas van waar PRAAG dit afgelaai het.
Die slagoffer van die adjunkminister en sy vriende het agterna gesê: "Hulle het my geskop en geslaan en aan my hare getrek… My niggie Thando is ook geklap, hulle het haar hare getrek. My vriendin is rondgegooi toe sy probeer het om my te kom help."
Die vrou het agterna ook foto's aanlyn geplaas wat op Twitter gedeel is.
Sy het agterna ook 'n klag van aanranding teen Manana by die Douglasdale-polisiestasie aanhangig gemaak (sien dokument hier onder). Volgens haar het die nagklub se "uitsmyters net rondgestaan en kyk terwyl die aanranding plaasgevind het".
In haar verklaring sê sy dat hulle by 'n tafel naby die minister gesit het toe "ons in 'n politieke debat betrokke raak, en hy wou 'n toespraak maak teenoor almal wat daar was, waaronder sy personeel".
'n Vriendin van haar, Thando, het begin om 'n selfoonvideo van die toespraak te maak toe sy gevra is om op te hou. Hierna het Manana woedend geraak, gevra wie hulle is, asook die veiligheidspersoneel by die kroeg gevra om haar en haar vriende te verwyder.
Mduduzi Manana. Hy is 'n 'moffie' (stibane) genoem.
Met dié dat hulle wegloop, het een van haar vriende na die minister toe gedraai en vir hom gesê: "Maar jy is 'n moffie (stibane)."
Toe sy buite die kroegarea kom, met haar vriende steeds binne, is sy na bewering geslaan. Toe sy val, is sy ook geskop. 'n Werknemer van die SAUK wat ook teenwoordig was, het op verskeie radiostasies bevestig dat Manana "op die vrou se lyf en kop getrap het".
Die vrou sê ook dat Manana "my hare gertrek het sodat my pruik van my kop afgekom het".
Die vrou sê die uitsmyters wat haar en haar vriendin tot by hul motor vergesel het, het aan hulle gesê "om die plek te verlaat aangesien Mduduzi gevaarlik is en oor 'n vuurwapen beskik".
Die minister van polisie, Fikile Mbalula, het bevestig dat 'n saak van aanranding by die Douglasdale-polisiestasie naby die klub aangemeld is.
Volgens Mbalula ontken Manana enige betrokkenheid, hoewel daar opnames op sosiale media bestaan waarin hy blyk skuld te erken.
Op sy persoonlike Twitter, het die adjunkminister gesê dat hy nie "bewerings ontken nie" en ook "nie trots" is nie. Desnieteenstaande meen hy dat die video-opname van die gebeure "vals" is.
I'm not denying allegations leveled against me,neither proud.there is over exaggeration of what transpired,there is a fake clip going viral
— Mduduzi C. Manana (@MduduziCManana) August 7, 2017
Skrywer praagGepubliseer op 7 Augustus 2017 Kategorieë Nuus, Suider-AfrikaSleutelwoord aanranding, Cubana, Mduduzi Manana